Oud-weermaglid skuldig aan moord op vrouJohn Thapelo Momogale (Foto: Facebook via SAPD) Die Noord-Kaapse hooggeregshof het vandeesweek ŉ voormalige sersant van die Suid-Afrikaanse weermag (SANDF) tot 12 jaar gevangenisstraf gevonnis vir die moord op sy vrou. Luidens ŉ verklaring het John Thapelo Momogale (35) op 5 Februarie 2012 sy vrou, net bekend as Shelley (26), se lewe geneem toe hy haar in ŉ gastehuis in Kimberley in die Noord-Kaap met ŉ R4-aanvalsgeweer geskiet het. Momogale is ook skuldig bevind aan die onwettige besit van ŉ vuurwapen en ammunisie. Volgens die polisie is die 26-jarige Shelley in 2012 op die toneel dood nadat sy in haar kop geskiet is. Die egpaar was glo in ’n rusie betrokke waarna Momogale sy humeur verloor en haar geskiet het. Momogale is tot vyf jaar tronkstraf gevonnis vir die onwettige besit van ŉ vuurwapen en tien jaar vir die moord op sy vrou. Drie jaar van die vyf jaar-vonnis vir die besit van ŉ onwettige wapen sal gelyklopend met die moordvonnis uitgedien word.